Document ID: 32009D0093

DEĊIŻJONI TAL-KUMMISSJONI
tat-12 ta' Diċembru 2008
li tadotta, skont id-Direttiva tal-Kunsill 92/43/KEE, it-tieni lista aġġornata tas-siti ta' importanza Komunitarja għar-reġjun bijoġeografiku Kontinentali
(notifikata bid-dokument numru C(2008) 8039)
(2009/93/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (1), u b'mod partikolari t-tielet subparagrafu tal-Artikolu 4(2) tagħha,
Billi:
(1)
Ir-reġjun bijoġeografiku Kontinentali msemmi fl-Artikolu 1(c)(iii) tad-Direttiva 92/43/KEE huwa magħmul mit-territorju tal-Lussemburgu u minn partijiet mit-territorju tal-Awstrija, tal-Belġju, tal-Bulgarija, tar-Repubblika Ċeka, tad-Danimarka, ta' Franza, tal-Ġermanja, tal-Italja, tal-Polonja, tar-Rumanija, tas-Slovenja u tal-Iżvezja, kif speċifikat fil-mappa bijoġeografika approvata fil-25 ta' April 2005 mill-Kumitat imwaqqaf skont l-Artikolu 20 ta' dik id-Direttiva, minn issa 'l quddiem imsejjaħ “il-Kumitat dwar il-Ħabitati”.
(2)
Hemm bżonn li, fil-kuntest ta' proċess mibdi fl-1995, ikompli jsir aktar progress fit-twaqqif reali tan-netwerk Natura 2000, li huwa element essenzjali fil-ħarsien tal-bijodiversità fil-Komunità.
(3)
Lista inizjali tas-siti ta' importanza Komunitarja għar-reġjun bijoġeografiku Kontinentali u l-ewwel lista aġġornata tagħhom, fit-tifsira tad-Direttiva 92/43/KEE, ġew adottati bid-Deċiżjonijiet tal-Kummissjoni 2004/798/KE (2) u 2008/25/KE (3) rispettivament. Abbażi tal-Artikoli 4(4) u 6(1) tad-Direttiva 92/43/KEE, l-Istati Membri kkonċernati għandhom jindikaw is-siti inklużi fil-lista tas-siti ta' importanza Komunitarja għar-reġjun bijoġeografiku Kontinentali bħala żoni speċjali ta' konservazzjoni malajr kemm jista' jkun u fi żmien li ma jaqbiżx is-sitt snin, u jistabbilixxu prijoritajiet ta' konservazzjoni u l-miżuri ta' konservazzjoni li hemm bżonn.
(4)
Il-listi tas-siti ta' importanza Komunitarja qed jiġu riveduti fil-kuntest tal-adattament dinamiku tan-netwerk Natura 2000. Għalhekk hemm bżonn li jsir it-tieni aġġornament tal-lista Kontinentali.
(5)
Min-naħa waħda, it-tieni aġġornament tal-lista tas-siti ta' importanza Komunitarja għar-reġjun bijoġeografiku Kontinentali huwa bżonnjuż sabiex jiġu inklużi s-siti addizzjonali li ġew proposti mill-Istati Membri mill-2006 'l hawn bħala siti ta' importanza Komunitarja għar-reġjun bijoġeografiku Kontinentali fit-tifsira tal-Artikolu 1 tad-Direttiva 92/43/KEE. L-obbligi li jirriżultaw mill-Artikoli 4(4) u 6(1) tad-Direttiva 92/43/KEE għandhom jibdew japplikaw malajr kemm jista' jkun u fi żmien li ma jaqbiżx is-sitt snin mill-adozzjoni tat-tieni lista aġġornata tas-siti ta' importanza Komunitarja għar-reġjun bijoġeografiku Kontinentali.
(6)
Min-naħa l-oħra, it-tieni aġġornament tal-lista tas-siti ta' importanza Komunitarja għar-reġjun bijoġeografiku Kontinentali huwa bżonnjuż sabiex jirrifletti kwalunkwe tibdil fit-tagħrif li għandu x'jaqsam mas-sit imressaq mill-Istati Membri wara l-adozzjoni tal-lista inizjali Komunitarja u tal-ewwel lista aġġornata Komunitarja. F'dak is-sens, it-tieni lista aġġornata tas-siti ta' importanza Komunitarja għar-reġjun bijoġeografiku Kontinentali tikkostitwixxi verżjoni kkonsolidata tal-lista tas-siti ta' importanza Komunitarja għar-reġjun bijoġeografiku Kontinentali. Madankollu, wieħed għandu jenfasizza li l-obbligi li jirriżultaw mill-Artikoli 4(4) u 6(1) tad-Direttiva 92/43/KEE għandhom jibdew japplikaw malajr kemm jista' jkun u fi żmien li ma jaqbiżx is-sitt snin mill-adozzjoni tal-lista inizjali jew tal-ewwel lista aġġornata tas-siti ta' importanza Komunitarja għar-reġjun bijoġeografiku Kontinentali, skont f'liema lista jkun iddaħħal għall-ewwel darba sit ta' importanza Komunitarja bħala tali.
(7)
Għar-reġjun bijoġeografiku Kontinentali, listi tas-siti proposti bħala siti ta' importanza Komunitarja fit-tifsira tal-Artikolu 1 tad-Direttiva 92/43/KEE ntbagħtu lill-Kummisjoni mill-Awstrija, mill-Belġju, mill-Bulgarija, mir-Repubblika Ċeka, mid-Danimarka, minn Franza, mill-Ġermanja, mill-Italja, mil-Lussemburgu, mill-Polonja, mir-Rumanija, mis-Slovenja u mill-Iżvezja bejn Novembru tal-2003 u Jannar tal-2008, skont l-Artikolu 4(1) ta' dik id-Direttiva.
(8)
Il-listi tas-siti proposti kellhom magħhom tagħrif dwar kull sit, mogħti fil-format stabbilit fid-Deċiżjoni tal-Kummissjoni 97/266/KE tat-18 ta' Diċembru 1996 dwar format ta' tagħrif fuq is-siti għas-siti proposti għan-Natura 2000 (4).
(9)
Dak it-tagħrif jinkludi l-mappa l-aktar riċenti u definittiva tas-sit li ntbagħtet mill-Istati Membri kkonċernati, l-isem, il-post u l-firxa tas-sit, u d-dejta li nġabret mill-applikazzjoni tal-kriterji speċifikati fl-Anness III għad-Direttiva 92/43/KEE.
(10)
Abbażi tal-abbozz tal-lista mfassal mill-Kummissjoni bi ftehim ma' kull Stat Membru kkonċernat, li jidentifika wkoll is-siti li għandhom tipi ta' ħabitati naturali jew speċijiet ta' prijorità, għandha tiġi adottata t-tieni lista aġġornata tas-siti magħżulin bħala siti ta' importanza Komunitarja għar-reġjun bijoġeografiku Kontinentali.
(11)
L-għarfien dwar l-eżistenza u t-tqassim tat-tipi ta' ħabitati naturali u tal-ispeċijiet qiegħed dejjem jevolvi minħabba s-sorveljanza skont l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla tas-siti fil-livell Komunitarju saru billi ntuża l-aqwa tagħrif disponibbli bħalissa.
(12)
Xi Stati Membri ma ssuġġerewx biżżejjed siti biex jiġu ssodisfati r-rekwiżiti tad-Direttiva 92/43/KEE għal ċerti tipi ta' ħabitati u speċijiet. Għalhekk, għal dawk it-tipi ta' ħabitati u speċijiet, wieħed ma jistax jikkonkludi li n-netwerk huwa komplut. Meta wieħed iqis id-dewmien biex jasal it-tagħrif u jintlaħaq qbil mal-Istati Membri, hemm bżonn li tiġi adottata t-tieni lista aġġornata tas-siti li se jkollha bżonn tiġi riveduta skont l-Artikolu 4 tad-Direttiva 92/43/KEE.
(13)
Ladarba l-għarfien dwar l-eżistenza u t-tqassim ta' xi wħud mit-tipi ta' ħabitati naturali tal-Anness I u tal-ispeċijiet tal-Anness II għad-Direttiva 92/43/KEE għadu mhux komplut, ma għandux jiġi konkluż li n-netwerk huwa komplut jew li mhuwiex. Il-lista għandha tiġi riveduta, jekk ikun hemm bżonn, skont l-Artikolu 4 tad-Direttiva 92/43/KEE.
(14)
Fl-interess taċ-ċarezza u tat-trasparenza, id-Deċiżjoni 2008/25/KE għandha titbiddel.
(15)
Il-miżuri provduti f'din id-Deċiżjoni huma skont l-opinjoni tal-Kumitat dwar il-Ħabitati,
ADOTTAT DIN ID-DEĊIŻJONI:
Artikolu 1
It-tieni lista aġġornata tas-siti ta' importanza Komunitarja għar-reġjun bijoġeografiku Kontinentali, skont it-tielet subparagrafu tal-Artikolu 4(2) tad-Direttiva 92/43/KEE, hija mniżżla fl-Anness għal din id-Deċiżjoni.
Artikolu 2
Id-Deċiżjoni 2008/25/KE għandha titħassar.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-12 ta' Diċembru 2008.

Labels: 12
18
20